โอกาสทอง! ดักเก็บ ADVANC ช่วงราคาร่วงแรงก่อนขึ้น “XD” พรุ่งนี้ รับปันผล 3.78 บ.
โอกาสทอง! ดักเก็บ ADVANC ช่วงราคาร่วงแรงก่อนขึ้น "XD" พรุ่งนี้ รับปันผล 3.78 บ.
โอกาสทอง! ดักเก็บ ADVANC ช่วงราคาร่วงแรงก่อนขึ้น "XD" พรุ่งนี้ รับปันผล 3.78 บ.
15 ส.ค. 2562

ผู้สื่อข่าวรายงานว่า ณ เวลา 10.03 น. ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC อยู่ที่ระดับ 219 บาท ลบ 5 บาท หรือ 2.23% สูงสุดที่ระดับ 219 บาท ต่ำสุดที่ระดับ 217 บาท ด้วยมูลค่าการซื้อขาย 224.10 ล้านบาท
โดยปัจจัยที่ส่งผลให้ราคาหุ้นปรับตัวลดลงวันนี้ คาดมาจากบริษัทรายงานผลการดำเนินงานงวดไตรมาส 2/62 มีกำไรลดลงจากช่วงเดียวกันของปีก่อน
อย่างไรก็ตาม ในวันพรุ่งนี้ ADVANC มีกำหนดขึ้นเครื่องหมาย XD (วันที่ไม่ได้สิทธิรับเงินปันผล) ดังนั้นนักลงทุนเหลือโอกาสวันสุดท้ายในวันนี้ (15 ส.ค. 2562) ที่จะเข้าซื้อหุ้น ADVANC แล้วได้รับเงินปันผลระหว่างกาลจากผลการดำเนินงานงวดวันที่ 1 ม.ค.-30 มิ.ย. 2562 ในอัตรา 3.78 บาทต่อหุ้น ซึ่งกำหนดจ่ายเงินปันผลในวันที่ 3 ก.ย. 2562
ด้านนายศิรภพ ปภัทธนนันท์ นักลงทุนสัมพันธ์ ADVANC เปิดเผยว่า ในช่วงครึ่งปีหลังของปี 2562 บริษัทประเมินแนวโน้มรายได้เฉลี่ยต่อเลขหมาย (ARPU) จะปรับตัวเพิ่มขึ้น จากไตรมาส 2/2562 ที่มี ARPU อยู่ที่ 263 บาทต่อเลขหมายต่อเดือน เนื่องจากแพ็กเกจการใช้งานแบบไม่จำกัดด้วยความเร็วคงที่ (Fixed-Speed Unlimited) เริ่มทยอยครบกำหนด ซึ่งปัจจุบันบริษัทมีสัดส่วนลูกค้ากลุ่มนี้อยู่ที่ระดับ 30% จากฐานลูกค้าทั้งหมดในปัจจุบันที่ระดับ 41 ล้านราย
อย่างไรก็ตาม บริษัทยังคงเป้าหมายรายได้การให้บริการหลักในปี 2562 จะเติบโตในอัตราเลขตัวเดียวระดับกลาง (mid-single digit) ซึ่งจะมีกรอบการเติบโตที่ประมาณ 4-6% จากปีก่อนที่มีรายได้อยู่ที่ 133,429 ล้านบาท ขณะเดียวกันบริษัทยังคงตั้งเป้าหมายกำไรก่อนดอกเบี้ยภาษีค่าเสื่อมราคาและค่าตัดจำหน่าย (EBITDA Margin) จะอยู่ในกรอบ 42-44% จากปีก่อนอยู่ที่ประมาณ 43%